text: Ældre lærer at køre bil igen
  02 maj 2014 kl. 15.06
  En gruppe ældre har sat sig bag rattet på en glatbane for at undgå at blive en del af ulykkesstatistikken.
  Bilister over 65 kører i trafikken uden at kende de sidste nye færdselsregler. Og møder nye skilte, der ikke fandtes, da de tog kørekort.
  Derfor er det tid til en genopfriskning. Det mener Haderslev Kommune, som i denne uge tilbyder et kursus med teori og køreundervisning.
  -Vi har tilbuddet for, at de kan blive længst muligt kørende og klare sig selv, siger Sonja Svendsen, der er trafiksikkerhedsmedarbejder i Haderslev Kommune, til TV SYD.
  72-årige Irmhild Møller fra Haderslev er en af de ældre, der har meldt sig frivilligt til kurset.
  - Nu har jeg kørt i så mange år, men jeg synes alligevel, at jeg trænger til en opfriskning, selvom jeg kører næsten hver dag, siger hun til TV SYD.
  Tanken med kurset er, at de ældre skal have mulighed for at bruge de aktivitetstilbud, der er i byen.
  -Hvis ikke de holder deres køregenskaber ved lige, bliver de afskåret fra en masse ting, mener Sonja Svendsen.
  Det er Irmhild Møller enig i:
  -Jeg kan ikke undvære en bil. Jeg kører både til stranden, til Flensborg og kommer alle vegne omkring Sønderjylland.
  Kurset består både af teori, bykørsel og en tur på glatbanen. De ældre betaler selv 550 kr. for kurset, imens kommunen giver de sidste 850 kr.
  